Muur val op kinders: Gesinne vra al lank vir behuising | Maroela Media
‘n Foto van die toneel. Foto: ANA.
Nomzamo Zondo, direkteur van litigasie van die Socio-Economic Rights Institute (Seri), het gesê die gesinne wat in die verlate gebou gebly het waar drie kinders Maandag dood is toe ŉ muur op hulle omgeval het, vra reeds agt maande lank by die Stad Johannesburg vir noodbehuising, maar hul versoek het op dowe ore geval.
Seri verteenwoordig die gesinne van 39-41 Daviesstraat en is al vir ŉ geruime tyd bewus daarvan dat die gebou onveilig is.
Maroela Media het vroeër berig drie kinders van Doornfontein in die Johannesburgse middestad is Maandag dood toe die muur van ŉ verlate gebou op hulle ineengestort het.
Robert Mulaudzi, woordvoerder van Johannesburg se nooddienste, het vroeër gesê die voorval het omstreeks 13:00 plaasgevind. Volgens hom is dié verlate gebou onwettig bewoon. Dit is ŉ probleem waarmee die Johannesburgse metro al ŉ geruime tyd lank sukkel.
Mulaudzi sê nooddienste het tevergeefs probeer om die kinders weer by te bring, en hulle is op die toneel dood verklaar.
Volgens Zondo het die stad se beamptes in Julie 2017 ŉ verslag aan Herman Mashaba, burgemeester, oorhandig waarin sterk aanbeveel word dat die inwoners van alternatiewe behuising voorsien word. Die stad het in Augustus 2017 ŉ oudit van die inwoners gedoen, maar sedertdien is geen stappe gedoen nie.
“Dié inwoners is slegs 300 van die geraamde 100 000 mense wat in verlate geboue in die stad bly waarvan vele in ŉ onveilige toestand is. Die stad het ŉ grondwetlike verantwoordelikheid om die inwoners van 39-41 Daviesstraat en ander soos hulle van bekostigbare, veilige alternatiewe verblyfplek te voorsien, maar slaag nie daarin nie.”
Zondo het bygevoeg dat Maandag se tragedie vermy kon gewees het as die stad meer hulpbronne aan basiese, veilige en ordentlike behuising vir baie arm mense toegeken het.
Intussen het Mashaba gesê die twee meisies, 5 en 3 jaar oud, en die 10-jarige seun het op die sypaadjie langs die gebou gespeel toe een van die mure op hulle inmekaarsak.
Dit is hoofsaaklik buitelanders wat plakkershutte binne die gebou opgerig het. “Sowat 30 gesinne is veilig uit die gebou verwyder en die departement van openbare veiligheid se rampbestuur staan die dakloses by,” het Mashaba gesê.
Brandbestryders sal die res van die gebou ook platslaan om te verseker dat dit nie verder inmekaarsak nie.
Mashaba het gesê daar is talle verlate geboue in Johannesburg waarvan dit moeilik is om die eienaars op te spoor. “Dit maak dit moeilik, indien nie onmoontlik nie, vir die stad om te voldoen aan die toepaslike bywette wat op sy beurt bydra tot die afgradering van die stedelike omgewing.”
Mashaba het bevestig dat die stad van plan is om ŉ aansoek in te dien vir ŉ verklaringsbevel dat die geboue verlate en leegstaande is en dan die registrateur van aktes sal vra om die eiendom in die staat se naam te registreer.
Hy het 26 Februarie aan Nathi Nhleko, voormalige minister van openbare werke, geskryf om ŉ ooreenkoms met die departement van openbare werke te versoek waarin die departement die stad as hul nominasie sal benoem vir die oordrag van die verlate geboue in Johannesburg.
Mashaba sê hy het Maandag weer ŉ skrywe gerig aan Thulas Nxesi, die huidige minister.
Hy het sy diepste medelye met die gesinne en geliefdes van die afgestorwenes betoon.
So ons het geweet die gebou is onveilig…en boonop onwettig daar gebly, maar nou moet ons hartseer wees? Nee wat.
Waarom word daar in onveilige geboue geplak en word die strukture in die eerste plek nie gesloop nie? Ons regering kan nie eers hulle eie gemors uitgesorteer kry nie wat nog te sê van buitelanders s’n? Waarom MOET ons buitelanders huisves en onderhou? Sisulu maak ‘n helse storie oor uitlatings uit Australië oor ons boere (wat immers hardwerkend is en bydra tot ‘n land se voeding) en kyk wat gaan op haar voorstoep aan! Chaos! WAAROM HUISVES ONS NIE-BYDRAENDE BUITELANDERS?????
Waar gaan JHB geld kry as hulle, hulself verryk!! Shame wil jul nou he hul moet daar gaan bly. Kom nou mense jul kan mos dit nie van die “vername” mense verwag nie. Arme onskuldige kinders.
hulle kruip oral in. Hoekom nie n plek wettig koop nie. Almal wil net backhand staan en die staat moet opdok, wat op die ou einde die gemeenskap is wat moet betaal
Arme mnr mashaba, hy kan hierdie een nie wen nie. Gooi hy die plakkers uit is dit nie reg nie, en los hy hulle is dit ook sy skuld. En om vir 100,000 mense behuising te gee is totaal belaglik. Laat hulle teruggaan waar hulle vandaan kom.